Olieprisen er igen kommet under voldsomt pres mandag eftermiddag, hvor prisen på en tønde af nordsøolien Brent ligger 4,4 pct. lavere i 31,88 dollar. Det er den laveste oliepris siden 2004.
Mandag d. 11. januar 2016, kl. 18.05
Nedturen kommer efter flere dårlige nyheder. Blandt andet har en statistik ifølge Bloomberg News vist, at spekulationen i stigende priser - de såkaldte lange positioner - på den amerikanske referenceolie, WTI, er faldet med 24 pct. Desuden ser iagttagere mulighed for nye prisfald til helt ned mod 20 dollar per tønde. Den amerikanske storbank Morgan Stanley har ifølge Bloomberg spået, at prisen kan nå så langt ned, hvis dollaren, som olie afregnes i, styrkes hurtigt.
Ifølge Bloomberg planlægger Iran at sælge en ny olieblanding i marts eller april, når landet har øget produktionen i West Karoun-regionen op til den irakiske grænse. Olieanalysechef i IHS, Victor Shum, vurderer over for Bloomberg, at det vil blive en udfordring at finde købere til den nye olieblanding, som formentlig mest vil konkurrere mod den irakiske Basrah Heavy-olie. Derfor kan Iran meget vel blive nødsaget til at sælge olien med rabat, lyder vurderingen.